**KRATAK PREGLED PROJEKTA**

**POSLOVI, MOGUĆNOSTI, PREDUZEĆA, PODRŠKA-JOBS**

**Oblast projekta**: Socijalna politika  
**Grad/region**: Republika Srbija  
**Vrednost granta**: 143,711.70 evra  
**Budžetska linija**: IPA 2014

**Početak**: 2018.  
**Kraj**: 2020.  
**Ugovorni organ**: Ministarstvo finansija - Odeljenje za ugovaranje i finansiranje programa iz fondova EU (CFCU)

**Osnovne informacije o Projektu**

**Poslovi, mogućnosti, preduzeća, podrška – JOBS** je projekat koji finansira EU i sprovodi [Centar za socijalnu politiku](http://csp.org.rs/en/)  (CSP) u saradnji sa [Ženskim centrom Užice](https://sites.google.com/site/zenskicentarue/) i opštinama Dimitrovgrad i Priboj. Projekat JOBS se finansira u okviru Grant plana projekta [Podrška EU aktivnoj inkluziji mladih](http://www.ukljucivanjemladih.rs) – br. 2: Aktivna inkluzija, koju finansira EU i kojim upravlja Ministarstvo finansija – Odeljenje za ugovaranje i finansiranje programa iz fondova EU (CFCU).

**Krajnji korisnici** projekta JOBS su nezaposlene žene iz ranjivih grupa i relevantni zainteresovani akteri (javne i privatne institucije) koji doprinose efikasnom zapošljavanju, zapošljivosti i aktivnom uključivanju žena u Užicu, Dimitrovgradu, Priboju i Čajetini.

**Opšti cilj projekta** JOBS je da doprinese povećanju zapošljivosti žena iz ranjivih grupa, pretežno korisnica socijalne pomoći u Užicu, Dimitrovgradu, Priboju i Čajetini, kroz sprovođenje mera Programa reformi politike zapošljavanja i socijalne politike (ESRP).

**Posebni ciljevi su**

* identifikovati i testirati delotvorne mere podrške nezaposlenim ženama iz ranjivih grupa i poboljšati njihov pristup tržištu rada,
* omogućiti bolje korišćenje postojećih javnih mera podrške u oblasti zapošljavanja i socijalne zaštite, kao i mera za promovisanje međusektorske saradnje na lokalnom nivou uz sprovođenje integrisanih usluga kako bi se odgovorilo na potrebe žena iz ranjivih grupa,
* pomoći izabranim lokalnim samoupravama i članovima civilnog društva da procene, ispitaju i usaglase modele i pakete aktivne inkluzije koji će se sprovoditi kroz lokalna međusektorska partnerstva
* podizanje svesti u javnosti i među predstavnicima institucija o važnosti aktivne inkluzije ranjivih grupa žena,
* doprineti široj raspravi na lokalnom i nacionalnom nivou o optimalnoj paketu mera za aktivnu inkluziju u Republici Srbiji.

**Aktivnosti i metodologija Projekta**

Gorenavedeni ciljevi će se realizovati kroz:

1. Sprovođenje istraživanja na lokalnom nivou o postojećim mehanizmima za uključivanje nezaposlenih žena koje se nalaze u nekoj od životnih teškoća i izrada individualnih planova za pružanje podrške ženama koje učestvuju u Projektu;
2. Neposredan rad sa izabranom grupom nezaposlenih žena kroz pružanje individualizovanih mera za aktivnu inkluziju, kao što su 1) psihosocijalna podrška, 2) obuke i sticanje poslovnih veština, 3) savetodavna podrška u traženju posla, 4) podrška prilikom osnivanja preduzeća ili preduzetničke radnje i 5) mentorska podrška;
3. Osmišljavanje predloga mera za razvoj međuinstitucionalnih modela i integrisanih usluga socijalne zaštite za aktivnu inkluziju nezaposlenih žena koje se nalaze u nekoj od životnih teškoća;
4. Organizovanje treninga za zaposlene u institucijama koje deluju na lokalnom nivou, predstavnike Nacionalne službe za zapošljavanje, centara za socijalni rad, lokalnih tela za rodnu ravnopravnost, ali i civilni sektor i poslovnu zajednicu, u vezi sa primenom međuinstitucionalnih metoda i sprovođenjem integrisanih usluga socijalne zaštite;
5. Unapređenje međusektorske saradnje i pružanja integrisanih usluga koje olakšavaju pristup poslovima i kvalitetnijim uslugama, kroz organizovanje skupova za razmenu iskustava sa svim zainteresovanim akterima na lokalnom nivou. Najmanje 80 profesionalaca na lokalnom nivou imaće prilike da unapredi svoje veštine i znanja o pružanju podrške teže zapošljivim ženama;
6. Sprovođenje lokalnih kampanja o merama aktivne inkluzije i o integrisanom pristupu koji omogućava bolji pristup tržištu rada i kvalitetnim uslugama.

Metodologija Projekta je razvijena na osnovu [glavnih zaključaka](http://www.europarl.europa.eu/RegData/etudes/STUD/2015/569971/IPOL_STU(2015)569971_EN.pdf) o sprovođenju [Preporuke Evropske komisije o aktivnoj inkluziji](https://eur-lex.europa.eu/legal-content/EN/ALL/?uri=CELEX:32008H0867). Evropska komisija navodi nekoliko izazova koje treba imati u vidu prilikom osmišljavanja aktivnih mera inkluzije – o čemu će se posebno voditi računa tokom sprovođenja ovog Projekta: 1) poteškoće u koordinaciji na lokalnom nivou; 2) podela nadležnosti na različitim nivoima u oblasti kreiranja i sprovođenja javnih politika; 3) ograničen pristup uslugama usled nedovoljnog javnog finansiranja; i 4) nedovoljni administrativni kapaciteti za koordinaciju aktivne inkluzije unutar ili između nadležnih institucija. Kao što se ističe u Preporukama Evropske komisije, da bi politike aktivne inkluzije bile uspešne, različiti akteri, uključujući socijalne partnere i nevladine organizacije, treba da aktivno učestvuju, usaglašavaju prioritete i udružuju resurse kako bi se postigli zajednički ciljevi.

**Uticaj i rezultati Projekta**

Očekuje se da projekat ima uticaj na lokalnom nivou koji se odnosi na razvoj odgovarajućeg okvira i pristupa prilagođenog potrebama za osnaživanje nezaposlenih žena koje prolaze kroz mnoge teškoće.

**Pozitivni rezultati Projekta**

* Unapređenje veština i znanja potrebnih za aktivno traženje posla i preduzetništvo za najmanje 120 teško zapošljivih žena iz ranjivih grupa;
* Povećani su profesionalni, tehnički i administrativni kapaciteti, što uključuje od 80 do 100 profesionalaca iz lokalnih institucija, centara za socijalni rad, Nacionalne službe za zapošljavanje, lokalnih samouprava, poslovnog sektora i organizacija civilnog društva, za bavljenje problemom ne/zaposlenosti žena iz ranjivih grupa;
* Unapređenje veština i znanja profesionalaca na lokalnom nivou u sprovođenju prioriteta i razvoju mera zasnovanih na realnim podacima, kao i poboljšanje kodeksa ponašanja prilikom pružanja usluga krajnjim korisnicima;
* Jačanje efikasnog partnerstva između lokalnih institucija i poboljšanje komunikacije i saradnje između relevantnih zainteresovanih aktera prilikom planiranja i pružanja usluga krajnjim korisnicama - nezaposlenim ženama iz ranjivih grupa;

**Pozitivni uticaj Projekta**

* Unapređenje veština i znanja partnerskih institucija i organizacija u upravljanju projektima, njihovoj implementaciji, izveštavanju i pravilima transparentnosti što doprinosi efikasnijem korišćenju sredstava;
* Sprovedene integrisane usluge odgovaraju na potrebe žena iz ugroženih grupa;
* Podizanje svesti šire javnosti i predstavnika institucija o važnosti aktivnog uključivanja žena iz ranjivih grupa.